Document ID: 32005D0604

KOMISJONI OTSUS,
4. august 2005,
millega muudetakse otsust 93/52/EMÜ teatavate Itaalia piirkondade ametlikult brutselloosivabaks (B. melitensis) tunnistamise suhtes ja otsust 2003/467/EÜ teatavate Itaalia provintside ametlikult veiste brutselloosi vabaks ja Piemonte piirkonna veiste ensootilise leukoosi vabaks tunnistamise suhtes
(teatavaks tehtud numbri K(2005) 2932 all)
(EMPs kohaldatav tekst)
(2005/604/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle A lisa II osa punkti 7 ja D lisa I osa punkti E,
võttes arvesse nõukogu 28. jaanuari 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (2) eriti selle A lisa 1. peatüki II punkti,
ning arvestades järgmist:
(1)
Komisjoni 21. detsembri 1992. aasta otsuses 93/52/EMÜ (milles registreeritakse teatavate liikmesriikide või piirkondade vastavus nõuetele seoses brutselloosiga (B. melitensis) ja antakse neile ametlikult haigusvaba liikmesriigi või piirkonna staatus) (3) on loetletud liikmesriikide piirkonnad, mis on ametlikult tunnistatud brutselloosivabaks (B. melitensis) vastavalt direktiivile 91/68/EMÜ.
(2)
Marche ja Piemonte piirkonnas on vähemalt 99,8 % lamba- ja kitsekasvatusmajanditest ametlikult brutselloosivabad. Lisaks sellele on need piirkonnad kohustunud järgima teatavaid muid direktiivis 91/68/EMÜ sätestatud tingimusi, mis käsitlevad pistelise kontrolli läbiviimist pärast asjaomaste provintside brutselloosivabaks tunnistamist.
(3)
Marche ja Piemonte piirkond tuleks seepärast lamba- või kitsekasvatusmajandite osas ametlikult tunnistada brutselloosivabaks (B. melitensis).
(4)
Veiste tuberkuloosi, veiste brutselloosi ja veiste ensootilise leukoosi vabaks tunnistatud liikmesriikide piirkondade loetelud on sätestatud komisjoni 23. juuni 2003. aasta otsuses 2003/467/EÜ, millega kehtestatakse teatavate liikmesriikide ja liikmesriikide piirkondade ametlikult tuberkuloosist, brutselloosist ja veiste ensootilisest leukoosist vaba staatus seoses veisekarjadega. (4)
(5)
Itaalia on esitanud komisjonile Piemonte piirkonna Alessandria, Asti, Biella, Novara, Verbania ja Vercelli provintsi kohta dokumentatsiooni, millest ilmneb vastavus direktiivis 64/432/EMÜ sätestatud asjakohastele nõuetele, nii et nendele provintsidele saaks anda ametlikult tuberkuloosivaba piirkonna staatuse seoses veisekarjadega.
(6)
Samuti esitas Itaalia komisjonile Piemonte piirkonna kohta dokumentatsiooni, millest ilmneb vastavus direktiivis 64/432/EMÜ sätestatud asjakohastele nõuetele, nii et sellele piirkonnale saaks anda ametlikult veiste ensootilise leukoosi vaba piirkonna staatuse seoses veisekarjadega.
(7)
Pärast Itaalia esitatud tõendite hindamist tuleks Alessandria, Asti, Biella, Novara, Verbania ja Vercelli provints Piemonte piirkonnas kuulutada ametlikult veiste brutselloosi vabaks ja Piemonte piirkond kuulutada ametlikult veiste ensootilise leukoosi vabaks.
(8)
Seepärast tuleks otsuseid 93/52/EMÜ ja 2003/467/EÜ vastavalt muuta.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄEOLEVA OTSUSE:
Artikkel 1
Otsuse 93/52/EMÜ II lisa muudetakse vastavalt käesoleva otsuse I lisale.
Artikkel 2
Otsuse 2003/467/EÜ II ja III lisa muudetakse vastavalt käesoleva otsuse II lisale.
Artikkel 3
Käesolev otsus on adresseeritud liikmesriikidele.
Brüssel, 4. august 2005

Labels: 0
18
19
6